  Виталий Пронин Ижысь Кызьпу арамаын 2-тӥ августэ 18 часын ортчоз выль урожайлы сӥзем Виль шулдыръяськон. Ужан нунал тупа бере, юмшанлы 2 но ӝыны час висъямын. Но та вакчи дырез но туж тунсыко ортчытыны луоз, шуэ ужрадэз радъясь, «Дэмен» огазеяськонлэн кивалтӥсез Роман Дементьев. Арысь аре Виле тросгес но тросгес калык кыстӥське. Таяз рад но 1 сюрс 800 пала адямиос лыктозы шуыса, чакламын. Ӵапак тамында муртлы пӧзьтыны медо ческыт ӝук. Выль урожай понна тау карыса, азинлык курыса ӝукез вӧсяны ӧтёзы Алнаш ёросысь вӧсясьёсты. - Калыклэн мылкыдыз задор медло шуыса, шулдыртозы тодмо артистъёс: Иван Котельников, Алёна Тимерханова, Андрей Корнилов но Геннадий Кузнецов, - шуэ Роман Дементьев. - Со сяна, быгатонлыкъёсынызы паймытозы Ижысь фольклор коллективъёс: «Ӟардон», «Задор мылкыд» но «Эшъёс». Со куспын радъямын луоз тужгес удалтэм но аспӧртэм бакча сиёнлы конкурс. Калык та конкурсэ арысь аре мыло-кыдо пыриське. Ог-огзылы бакча сиёнъёсынызы ушъясько. Соин ик тужгес устооссэ дуно кузьымен пусйытэк ум кельтэ. Радъяломы воргоронъёс понна но вожвылъяськонъёс. Табань но перепеч кутыны дышетскисьёслы ӟырдатэм гур азьын мастер-класс возьматозы шаерысьтымы дано артистъёс. Пиналъёслы но мӧзмыны ум сётэ: Кызьпу арамае вуттэмын луозы ишак, верблюд но мукет аспӧртэм животъёс, таос вылын ворттылыны но, туспуксьыны но луоз. Радъяськоз сиён-юонэн вуз карон. 0+Елена Сараматова  